SKRIFTLIG FORESPØRGSEL E-3416/01

af Konstantinos Hatzidakis (PPE-DE) til Kommissionen

(21. december 2001)

Om: Forvaltning og udbetaling af støtte til citrusfrugtproducenterne i Grækenland

Revisionsretten har i afsnit 2.36, 2.37, 2.40, 2.41, 2.42, 2.49, 2.164, 2.165, 2.173 og 2.174 i sin årsberetning for regnskabsåret 2000 påpeget fejl i forvaltningen, svagheder ved kontrolsystemerne, utilstrækkelig effektivitet af kontrolsystemerne, mangler ved systemet for fastsættelse af priser og præmier m.m.

1. Hvad er det virkelige problem i forbindelse med forvaltningen og udbetalingen af støtten til citrusfrugtproducenterne i Grækenland?

2. Har producenterne af den grund haft indkomsttab, og hvor stort har dette tab været, og hvem bærer ansvaret herfor?

3. Hvilke foranstaltninger har Kommissionen truffet, eller hvilke foranstaltninger agter den at træffe for, at systemet kan blive mere gennemskueligt og nyttigt for producenterne?

Svar afgivet på Kommissionens vegne af Franz Fischler

(30. januar 2002)

Der er konstateret mange, komplicerede problemer i forbindelse med forvaltningen og udbetalingen af støtte til citrusfrugtproducenter i Grækenland.

Hovedproblemerne er følgende:

- Der har været svagheder i den kontrol, som de græske myndighederne foretager, både den administrative kontrol og kontrollen på stedet.

- Citrusfrugtproducentorganisationerne råder ikke altid over de nødvendige oplysninger til at kunne foretage en effektiv kontrol af deres medlemmer og heller ikke til, at de græske myndigheder kan foretage en kontrol af organisationerne og deres medlemmer.

- Grækenland har tidligere på basis af en national lov fradraget et beløb svarende til 3 % af den støtte, der skal udbetales til ELGA (græsk landbrugsforsikring). Grækenland har over for Kommissionen bekræftet, at denne praksis ophørte i 2001.

Citrusfrugtproducenternes indtægter vil kunne falde, hvis bidragene til ELGA overstiger citrusfrugtproducenternes kompensation. Endvidere vil det forhold, at en citrusfrugtproducentorganisation ikke overholder sine lovmæssige forpligtelser, kunne have til følge, at det bliver afslået at yde visse former for støtte til organisationen og dens medlemmer. Derimod risikerer svaghederne i medlemsstaternes kontrol at føre til, at der udbetales uretmæssige beløb.

Citrusfrugtproducenternes indtægter stammer fra:

- deres salg på friskvaremarkedet, og

- deres salg til forarbejdningsindustrien.

Deres indtægter stammer derfor fra afsætningen på disse to markeder, og de skal sammenholdes med produktionsomkostningerne. Den del af produktionen, der sælges til forarbejdning på EF-plan, udgør kun mellem 20 % og 30 %, og det er således den del, der sælges på friskvaremarkedet, der udgør hovedindtægtskilden.

Nedsættelsen af forarbejdningsstøtten i de seneste produktionsår skyldes, at EF-tærsklerne er blevet overskredet. Kommissionen har derfor påtaget sig sit ansvar. Rådet har på forslag fra Kommissionen vedtaget Rådets forordning (EF) nr. 2699/2000 af 4. december 2000 (om ændring af forordning (EF) nr. 2200/96 om den fælles markedsordning for frugt og grøntsager, forordning (EF) nr. 2201/96 om den fælles markedsordning for forarbejdede frugter og grøntsager og forordning (EF) nr. 2202/96 om en støtteordning for producenter af visse citrusfrugter(1)), hvorved forarbejdningstærsklerne er blevet forhøjet. For appelsiners vedkommende var forhøjelsen på 26,2 %.

Endvidere er EF-tærsklen blevet fordelt på medlemsstater, således at producenterne i de enkelte medlemsstater gøres ansvarlige for en eventuel tærskeloverskridelse.

Den umiddelbare konsekvens af tærsklernes forhøjelse har været, at der ikke har er foretaget nogen nedsættelse af forarbejdningsstøtten for appelsiner i produktionsåret 2001/2002.

(1) EFT L 311 af 12.12.2000.